Robert Matijašić

**Robert Matijašić** (Pula, 26. srpnja 1957.), arheolog.

Arheologiju i engleski jezik i književnost diplomirao je 1979. na Filozofskom fakultetu Sveučilišta u Zagrebu. Magistarski stupanj stječe 1985. godine obranom magistarskog rada *Ageri antičkih kolonija Pola i Parentium i njihova naseljenost od I. do III. stoljeća*. Doktorsku disertaciju na temu *Gospodarska povijest antičke Istre: arheološki izvori za poznavanje društveno gospodarskih odnosa u Istri u antici I-III stoljeća* obranio je na Zavodu za arheologiju Filozofskog fakulteta u Zagrebu 1994. godine.

Od 1979. radio je kao kustos u Odjelu za antičku arheologiju u Arheološkom muzeju Istre na čijem se čelu nalazi od 1991. do 1994. godine. Godine 1996. Izabran je u zvanje izvanrednoga profesora na Odsjeku za povijest Filozofskoga fakulteta u Puli na kojem je bio dekan u razdoblju od 2002. do 2006. godine. Od 2006 je redoviti profesor, a od 2011 redoviti profesor u trajnom zvanju. Godine 2006. izabran je za prorektora za znanstvenoistraživački rad na Sveučilištu Jurja Dobrile u Puli, a u veljači 2009. godine za vršitelja dužnosti rektora Sveučilišta. Od svibnja 2009. do rujna 2013. bio je rektor Sveučilišta Jurja Dobrile u Puli. Godine 2014. izabran je za člana suradnika HAZU-a, a 2024. izabran je za redovitoga člana u Razredu za društvene znanosti..

Nositelj je kolegija "Povijest staroga vijeka" na Odjelu za humanističke znanosti Sveučilišta Jurja Dobrile u Puli. U dva je navrata predavao na poslijediplomskom studiju na Sveučilištu u Padovi te na poslijediplomskom studiju arheologije na Filozofskom fakultetu Sveučilišta u Zagrebu i na Odjelu za arheologiju Sveučilišta u Zadru.

Sudjelovao je na terenskim arheološkim istraživanjima u čitavoj Hrvatskoj, najviše u Istri (Medulin, Červar, Roč, Pula), a samostalno je vodio istraživanja nekropole i javne antičke arhitekture u Puli. U Arheološkom muzeju Istre postavio je i surađivao kod postave mnogobrojnih izložbi iz zemlje i inozemstva. U više navrata boravio je na kraćim studijskim putovanjima na Sveučilištu u Padovi, Rimu i Macerati. Sudjelovao je na znanstvenim skupovima u Hrvatskoj i inozemstvu (Slovenija, Italija). Autor je 8 knjiga, 6 poglavlja u skupnim knjigama i monografijama, 81 znanstvenog rada u časopisima i zbornicima međunarodnih i domaćih skupova, kongresa i konferencija, 87 stručnih i preglednih tekstova u časopisima i zbornicima  domaćih i međunarodnih skupova, te u katalozima izložbi, 32 prikaza, ocjena i bilježaka u stručnim časopisima i tisku i dva prijevoda, te je bio urednik 5 knjiga. Prevodi stručne arheološke radove, putopise i povijesne tekstove s engleskog i talijanskog jezika.

Bio je voditelj je međunarodnoga hrvatsko-slovenskog znanstvenog projekta "Istra stjecište triju naroda" (2001-2004) i glavni istraživač u znanstveno-istraživačkom projektu "Istočna Istra i sjeverna Liburnija u antičko doba" (2003-2007), a  voditelj je znanstveno-istraživačkog projekta "Naseljenost i gospodarstvo Istre od kraja prapovijesti do Bizanta" (2007-2012). Pri Istarskoj županiji bio je član Poglavarstva zadužen za kulturu, obrazovanje i znanost (2001-2008) te uz Miroslava Bertošu glavni urednik *[[Istarska encikopedija|Istarske enciklopedije]]*.

Bio je voditeljem više znanstvenih projekata koje je financiralo Ministarstvo znanosti, obrazovanja i sporta RH, a članom je znanstvenih odbora i uredništava više znanstvenih časopisa u Hrvatskoj i inozemstvu: "Histria antiqua" (Pula), "Vjesnik Državnog arhiva u Pazinu" (Pazin), "Annales" i „Acta Histriae“ (Koper), član izdavačkog (znanstvenog) vijeća "Agri Centuriati" (Pisa – Roma), „Aquileia Nostra“ (Aquileia), "Atti e Memorie della Società istriana di archeologia e storia patria“ (Trst), «Picvs – Studi e ricerche sulle Marche nell'antichità» (Macerata), „Acta medico-historica adriatica“ (Rijeka).

## Knjige
* *Ageri antičkih kolonija Pola i Parentium i njihova naseljenost od I. do III. stoljeća* (Latina&Graeca, VPA, Zagreb 1988.)
* *Campus Martius: antička nekropola između Premanturske i Medulinske ulice u Puli* (Arheološki muzej Istre, Pula 1991.)
* *Antička Pula s okolicom* (Zavičajna naklada “Žakan Juri”, Pula, 1996.)
* *Gospodarstvo antičke Istre* (Zavičajna naklada “Žakan Juri”, Pula, 1998.)
* *Uvod u latinsku epigrafiju* (Filozofski fakultet u Puli, Pula, 2002.)
* *Djela božanskog Augusta. Res Gestae Divi Augusti. Praxeis Sebastou Theou* Priredio i preveo Robert Matijašić (Biblioteka Latina&Graeca, Knjiga LVIII, Zagreb "Antibarbarus - Latina&Graeca" 2007.)
* *Povijest hrvatskih zemalja u antici do cara Dioklecijana* (Leykam International, Zagreb, 2009.)
* *Povijest hrvatskih zemalja u kasnoja antici od Dioklecijana do Justinijana* (Leykam International, Zagreb, 2012.)

## Povezano
* Sveučilište Jurja Dobrile u Puli

## Vanjske veze
* 
*